TUFฐานะแกร่งทริสฯเพิ่มเครดิต
ไทยยูเนี่ยน โฟรเซ่นฯ ดูดีไปหมด ทริสฯ เพิ่มเครดิตชมฐานะการเงินแกร่งขึ้น ประสบความสำเร็จลงทุนต่างประเทศแบรนด์แกร่ง
9 ม.ค. 2556

ไทยยูเนี่ยน โฟรเซ่นฯ ดูดีไปหมด ทริสฯ เพิ่มเครดิตชมฐานะการเงินแกร่งขึ้น ประสบความสำเร็จลงทุนต่างประเทศแบรนด์แกร่ง
ทริส เรทติ้ง ปรับเพิ่มอันดับเครดิตองค์กรและหุ้นกู้ไม่มีประกันของบริษัท ไทยยูเนี่ยน โฟรเซ่น โปรดักส์ (TUF) เป็นระดับ “AA” จากเดิมที่ระดับ “A+” โดยแนวโน้มยังคง “คงที่” เนื่องจากบริษัทมีสถานะการเงินที่ดีขึ้นและประสบความสำเร็จในการควบรวมกิจการกับ MW Brands Holdings Group (MWB) ซึ่งเป็นผู้ผลิตอาหารทะเลบรรจุกระป๋องครบวงจรในยุโรป
ทั้งนี้ อันดับเครดิตสะท้อนถึงความเป็นผู้นำของบริษัทในฐานะผู้ผลิตปลาทูน่ากระป๋องรายใหญ่ระดับโลก รวมถึงการมีสินค้าและฐานลูกค้าที่หลากหลาย มีตราสินค้าที่เป็นที่รู้จักในทวีปยุโรปและในประเทศสหรัฐอเมริกา 
ในขณะที่แนวโน้มอันดับเครดิต “คงที่” สะท้อนถึงมุมมองของทริสฯ ว่าบริษัทจะยังคงรักษาความได้เปรียบในการแข่งขันเอาไว้ได้จากการประหยัดจากขนาดและความมีประสิทธิภาพในการผลิต โดยฅฐานตลาดส่งออกที่กระจายตัวและสินค้าที่หลากหลายน่าจะช่วยให้บริษัทมีกระแสรายได้ที่มีเสถียรภาพ ในขณะที่ตราสินค้าที่เป็นที่ยอมรับจะช่วยดำรงความสามารถในการทำกำไร แม้บริษัทจะเผชิญกับปัญหาต้นทุนวัตถุดิบที่ผันผวนก็ตาม
อัตรากำไรขั้นต้นของ TUF เพิ่มขึ้นต่อเนื่องในปี 2555 และเมื่อเดือน พ.ค. บริษัทได้เพิ่มทุนจำนวน 9,563 ล้านบาท เพื่อลดหนี้สินลง ทำให้อัตราส่วนเงินกู้รวมต่อโครงสร้างเงินทุน ณ วันที่ 30 ก.ย. อยู่ที่ระดับ 44.8% และบริษัทมีแผนลงทุนประมาณ 6,000 ล้านบาทต่อปี ในช่วง 12 ปีข้างหน้า เพื่อขยายกำลังการผลิตในผลิตภัณฑ์ต่างๆ